Lewis is nou beste renjaer ooit | Netwerk24
Die Brit Lewis Hamilton het Sondag Formule Een se mees suksesvolste renjaer geword toe hy die Turkse Grand Prix in Istanbul gewen het.
Hy het met die oorwinning 'n sewende wêreldkampioenskapstitel gewen.
Die 35-jarige renjaer van Mercedes het die Ferrari-legende Michael Schumacher se sewe titels geëwenaar. Hy het in styl gewen en sy spanmaat Valtteri Bottas selfs met een rondte geklop.
Die Fin het 'n nagmerrie-wedren beleef.
Hamilton het reeds meer wedrenne gewen, die eerste plek op die wegspringrooster beklee en meer kere as enige ander jaer in die geskiedenis op die podium gestaan.
Sergio Perez (Racing Point) en Ferrari se Sebastian Vettel het onderskeidelik tweede en derde geëindig.
Hamilton het die 94ste oorwinning van sy loopbaan behaal, drie meer as Schumacher. Hy het dit vermag vanaf die sesde plek op die wegspringrooster.
Hy het 'n meesterklas gelewer en sy renmotor se bande uitstekend bestuur.
Mercedes het vroeër reeds die kampioenskapstitel vir vervaardigters ingepalm – die sewende agtereenvolgende seisoen. – Reuters